**OB Zabok i bolnica hrvatskih veterana**

**Služba za kirurgiju**

**Pročelnik kirurške službe Zdravko Zelić, dr. med., spec. opće kirurgije**

**i subspecijalist abdominalne kirurgije**

**Obavijest pacijentu o operacijskom postupku**

**OBJAŠNJENJE I PISMENI PRISTANAK PACIJENTA NA OPERATIVNI ZAHVAT**

**Operacija katarakte**

**DIJAGNOZA I ZAHVAT**

Operacija sive mrene je mikrokirurški zahvat kojim se uklanja zamućena leća u oku i zamjenjuje umjetnom intraokularnom lećom.

Liječnik mi je objasnio da bolujem od ***katarakte*** te se preporučuje provođenje operacije katarakte metodom fakoemulzifikacije.

**ANESTEZIJA**

Zahvat se izvodi u topičkoj (kapljičnoj) anesteziji.

**OPIS ZAHVATA**

Operacija sive mrene/katarakte vrši se u topičkoj (kapljičnoj) anesteziji u sklopu jednodnevne kirurgije. Operacija obično traje 20-25 minuta, ali priprema za zahvat traje otprilike 2 sata tako da se pripremite da ćete na našem odjelu provesti nekoliko sati. Nakon operacije idete kući (imati ćete povoj na operiranom oku do idućeg dana kada je prva postoperativna kontrola). Zahvat se vrši mikrokirurški uz pomoć mikroskopa. Na rožnici se radi rez (koji nije potrebno šivati) i kroz koji se, uz pomoć ultrazvučne sonde, odstranjuje vaša prirodna i ugrađuje nova umjetna leća. Ta leća doživotno ostaje u oku. U slučaju uznapredovale sive mrene moguć je drugačiji pristup operativnom zahvatu (vitrektomija, šivanje rane, dodatni limbalni rezovi…). Intraokularne leće koje upotrebljavamo su visokokvalitetne, **monofokalne leće** s UV zaštitom. Takva leća omogućuje dobar vid na daljinu, no za rad na blizu bit će vam potrebne naočale. Ako imate astigmatizam velika je vjerojatnost da će biti potrebno nositi i naočale za daljinu.

Na dogovoreni termin operacije dođite bez šminke te ponesite čistu pidžamu i papuče jer provodite nekoliko sati u bolesničkoj sobi. Osim ako vam na pregledu prije zahvata liječnik nije dao drugačije upute, lijekove koje ste prethodno koristili redovito uzmite ujutro prije operacije te ponesite sa sobom ostale lijekove, također ako uzimate antiglaukomsku lokalnu terapiju koristite je kao i inače.

Oko nakon prve postoperativne kontrole ne treba biti zatvoreno ili prekriveno. Prvi dan Vaš vid može biti zamagljen, ali će se kroz idućih par dana postepeno razbistriti. Prvih 7 dana nakon operativnog zahvata zabranjeno je trljati oči, dodirivati lice i oči nečistim maramicama. Tuširajte se od vrata na niže, suzdržite se od fizičkog napora i izbjegavajte saginjanje glave prema dolje. Upravljanje motornim vozilima ne preporučujemo minimalno 48h nakon operativnog zahvata.

Nakon operacije primjenjuje se terapija u obliku antibiotskih kapi koje je potrebno kapati prema uputama liječnika, najčešće oko 3-4 tjedna po shemi koju ćete dobiti nakon zahvata.Na prvoj kontroli koja je planirana odmah drugi dan nakon zahvata dobiti ćete detaljna uputstva o idućim kontrolama i daljnjem korištenju terapije.Moguće je da nakon zahvata privremeno dođe do suhoće oka sa popratnim osjećajem peckanja ili žuljanja u operiranom oku. U tom slučaju liječnik će propisati odgovarajuću terapiju, najčešće umjetne suze ili gel za još bolje vlaženje oka.

Otprilike 4 tjedna nakon zahvata se, po potrebi, određuje dioptrija za nove naočale. U nekim slučajevima je moguće da se određivanje dioptrije prolongira, ovisno o oporavku i privikavanju na ugrađene intraokularne leće.

Siva mrena ne može ponovno nastati. Kod određenog broja pacijenata je moguće da se nakon nekog vremena od zahvata zamuti lećna kapsula (PCO) što se često naziva „sekundarna mrena“. Ako dođe do takvih promjena, liječenje je brzo i jednostavno pomoću laserskog tretmana.

**RIZICI/KOMPLIKACIJE ZAHVATA**

Iako su izuzetno rijetke, komplikacije ovog operativnog postupka mogu biti : zamućenje rožnice, puknuće lećne ovojnice, oštećenje šarenice, krvarenje u oku, krvarenje u proctor između mrežnice i žilnice, odstupanje od ciljane dioptrije (pogotovo ako se radi o gustoj mreni), povećan astigmatizam, dupli vid, bol u oku, spuštena gornja vjeđa, povećanje intraokularnog tlaka, ablacija mrežnice, zaostale lećne mase, nemogućnost ugradnje umjetne leće, oticanjemrežnice (CME), luksacija leće u staklasto tijelo. Moguće je da nakon zahvata dođe do situacije koja ovdje nije opisana. Komplikacije mogu uvjetovati slabljenje vida. Kao najozbiljniju komplikaciju treba spomenuti upalu svih očnih ovojnica (endoftalmitis) koja može dovesti do slabljenja vida, sljepoće ili čak gubitka operiranog oka.

**KONTRAINDIKACIJE ZA IZVOĐENJE ZAHVATA**

Ovaj operativni postupak ne smije se izvesti u slučaju:

• neregulirane arterijske hipertenzije i diabetes mellitusa

• nereguliranog očnog tlaka

• zamućenja rožnice

• ablacije mrežnice

**MOGUĆNOST ZAMJENE ZA PREPORUČENI POSTUPAK**

Kod stanja u kojih je indicirana operacija katarakte , nema adekvatne zamjene konzervativnim mjerama.

IZJAVA PACIJENTA

Svojim potpisom potvrđujem da sam na meni jasan i razumljiv način upoznat/a s mojim zdravstvenim stanjem, preporučenim postupkom liječenja, vrstom odabrane anestezije, mogućim kontraindikacijama i rizicima samoga postupka uključujući i rizike koji su specifični s obzirom na moje zdravstveno stanje kao i činjenicom da je uspjeh liječenja varijabilan i da ovisi o nizu čimbenika. Na sve svoje dodatne upite sam dobio/la potpunu informaciju od strane liječnika te u cijelosti preuzimam rizik liječenja navedenim postupkom.

Sukladno članku 16. Stavak 3. Zakona o zaštiti prava pacijenata (“Narodne novine broj 169/04), izjavljujem da slobodnom voljom utemeljenoj na potpunoj obavještenosti, prihvaćam postupak.

Ime i prezime pacijenta/skrbnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis pacijenta/skrbnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis liječnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_